钦定古今图书集成/历象汇编/庶征典/第094卷 > 《祷雨磻溪文》前人
## 钦定古今图书集成/历象汇编/庶征典/第094卷 > 《祷雨磻溪文》前人

“岁秋矣，物之几成者，待雨而已。穟者已秀，待雨而实，
三日不雨，则穟者不实矣。荚者已孕，待雨而秀，五日
不雨，则荚者不秀矣。野有馀土，室有闲民，待雨而耕
且种，七日不雨，则馀土不耕，闲民不种矣。穟者不实，
荚者不秀，馀土不耕而闲民不种，则守土之臣将有
不任职之诛，而山川鬼神将乏其祀。兹用不敢宁居”，
斋戒择日，并走群望，而精诚不歆，神不顾答，吏民无
所请命。闻之曰：“有周文武之师，太公其可以病告？”乃
用大祲之礼，祷而不祠。《穀梁子》曰：古之神人有应上
公者，通乎阴阳，君亲帅诸大夫道之而以请焉。夫生
而为上公，没而为神人，非公其谁当之？《诗》曰：“维师尚
父，时惟鹰扬。凉彼武王，肆伐大商。会朝清明”，公之仁
且勇，计其神灵，无所不能为也。吏民既以雨望公，公
亦当任其责。敢布腹心，公实图之。尚飨。